KTB ตั้งเป้าสินเชื่อปี 59 โต 1 เท่าของ GDP ที่คาดโตกว่า 3%
KTB ตั้งเป้าสินเชื่อปี 59 โต 1 เท่าของ GDP ที่คาดโตกว่า 3% จากการลงทุนเมกะโปรเจคต์ของภาครัฐ ขณะที่ช่วงไตรมาสสุดท้ายของปีนี้คาด NPL อยู่ที่ 1.7%
3 ธ.ค. 2558

นายวรภัค ธันยาวงษ์ กรรมการผู้จัดการใหญ่ ธนาคารกรุงไทย จำกัด (มหาชน) หรือ KTB เปิดเผยว่า บริษัทคาดว่าสินเชื่อของธนาคารในปีหน้าจะเติบโตได้ราว 1 เท่าของผลิตภัณฑ์มวลรวมภายในประเทศ(จีดีพี) ที่ธนาคารมองว่าในปีหน้าจะเติบโตในระดับกว่า 3% ซึ่งเป็นผลจากการลงทุนเมกะโปรเจคต์ของภาครัฐ ทำให้เกิด sentiment ที่ดีต่อการลงทุนทั่วประเทศ รวมถึงการที่รัฐบาลเน้นผลักดันการเติบโตของกลุ่มผู้ประกอบการอุตสาหกรรมขนาดกลางและขนาดย่อม (SMEs) ซึ่งตรงกับเป้าหมายของธนาคารที่จะขยายสินเชื่อเข้าไปในกลุ่มอุตสาหกรรมดังกล่าว
อย่างไรก็ตาม อัตราการเติบโตของสินเชื่อธนาคารในปีหน้า นับว่าอยู่ในระดับต่ำกว่าปกติที่การขยายตัวของสินเชื่อธนาคารจะเติบโต 1-1.5 เท่าของจีดีพี เนื่องจากต้องพิจารณาถึงระดับหนี้ที่ไม่ก่อให้เกิดรายได้ (NPL) ของธนาคารที่ยังอยู่ในระดับสูง และภาวะเศรษฐกิจโลกประกอบด้วย
สำหรับในส่วนของ NPL ช่วงไตรมาสสุดท้ายของปีนี้ อยู่ที่กว่า 1.7% และหวังว่าจะรักษาระดับ NPL ในปีนี้ไว้ที่ระดับดังกล่าวและต่อเนื่องถึงปีหน้าด้วย โดยแนวโน้ม NPL ช่วงปลายปีอาจจะเพิ่มขึ้น เพราะธนาคารปรับโครงสร้างหนี้รายย่อยให้มีความเข้มงวดมากขึ้น โดยพิจารณาจากความแข็งแกร่งของลูกค้าเป็นสำคัญจึงจะสามารถหลุดจากการเป็น NPL
ขณะที่สินเชื่อธนาคารในปีนี้ไม่ได้เติบโตตามเป้าหมาย เนื่องจากเป็นการคาดการณ์บนพื้นฐานจีดีพีประเทศที่เติบโต 4.5% แต่การเติบโตจริงของจีดีพีปีนี้ไม่ถึงระดับดังกล่าว ขณะที่สินเชื่อภาครัฐยังอยู่ระดับติดลบ มีเพียงสินเชือรายย่อยและเอสเอ็มอีที่เติบโตได้เกินระดับ 5% ทำให้มูลค่าสินเชื่อรวมปัจจุบันอยู่ที่ 1.9 ล้านล้านบาท